Catan

**Catan** (aiemmin **Catanin uudisasukkaat**) on Klaus Teuberin kehittämä lautapeli. Se julkaistiin ensimmäisen kerran Saksassa 1995 nimellä *Die Siedler von Catan*. Suomeksi peli ilmestyi syksyllä 2004.

Catan-lautapelisarjan osia on myyty yli 45 miljoonaa kappaletta ja se on käännetty 50:lle kielelle. Eräs syy pelin suosioon on pelilaudan satunnaisuuden tuoma vaihtelu.

## Pelin idea
Pelaajat edustavat uudisasukkaita, jotka perustavat siirtokunnan aikaisemmin asumattomalle Catanin saarelle. Tavoitteena on laajentaa omaa siirtokuntaa rakentamalla lisää teitä, kyliä ja kaupunkeja, joista saadaan pisteitä. Lisäksi pelaaja voi ostaa kehityskortteja, joilla voi saada ylimääräisiä raaka-ainekortteja, rakentaa armeijaa ritarikorteista tai saada lisäpisteitä. Pelin voittaa pelaaja, joka ensimmäisenä saavuttaa ennen peliä sovitun pistemäärän – yleensä kymmenen pistettä.

**Pisteytys:**
* Kylä, 1p
* Kaupunki, 2p
* Vähintään viiden tien pituinen pisin tie, 2p
* Vähintään kolmen ritarin suuruinen isoin armeija, 2p
* Lisäksi pelissä on viisi yhden pisteen arvoista kehityskorttia

### Pelilauta
Saari koostuu 37 erilaisia maastotyyppejä edustavista kuusikulmioista eli heksoista, jotka asetetaan pelin aluksi pöydälle satunnaisessa järjestyksessä. Maastotyyppejä on kuusi, joista jokainen autiomaata lukuun ottamatta tuottaa yhtä viidestä raaka-ainesta. Lisäksi näiden ympärille asetetaan merialueet ja satamat. Tämän jälkeen resurssiheksoihin asetetaan numerot, jotka noudattavat numerolapussa olevaa aakkosjärjestystä. Jokainen pelaaja aloittaa kahdella kylällä, joihin molempiin liittyy yksi tie. Kaikki kylät asetetaan heksojen kulmiin siten etteivät kaksi kylää ole vierekkäisissä kulmissa – toisin sanoen kaikkien kylien välissä on oltava vähintään kaksi heksan sivua. Tiet puolestaan asetetaan heksojen sivuille.

### Raaka-aineet
Jokaisen vuoron alussa heitetään kahta kuusisivuista noppaa, joiden yhteistulos määrää mitkä heksat tuottavat raaka-aineita. Pelaaja, jolla on heitetyn numeron osoittaman heksaruudun kulmassa kylä tai kaupunki, saa heksaruudun maastotyypin tuottamaa raaka-ainetta yhden kappaleen jos hänellä on kylä heksan kulmassa, tai kaksi jos hänellä on kaupunki. Maastotyyppejä on kuusi, joista metsä tuottaa puuta, niitty villaa, pelto viljaa, kukkula tiiltä ja vuori kiveä. Autiomaa ei tuota mitään eikä siinä myöskään ole numeroa.

Raaka-ainekorteilla voidaan rakentaa lisää teitä, kyliä tai kaupunkeja. Lisäksi niillä voidaan ostaa kehityskortteja. Raaka-aineita tarvitaan rakentamiseen seuraavasti
* Kylä: puu, villa, vilja ja tiili
* Kaupunki: 3 x kivi, 2 x vilja
* Tie: puu ja tiili
* Kehityskortti: villa, vilja ja kivi

#### Kehityskortit
* Ritari, toimii kuin heitettäisiin seiska, mutta kortteja ei tarvitse heittää pois
* Keksintö (kaksi vapaavalintaista resurssikorttia)
* Monopoli (kaikki valitun raaka-aineen kortit muilta pelaajilta)
* Voittopistekortit (yksi voittopiste lisää korttia kohti)
* Tienrakennuskortti (kaksi tienpätkää ilmaiseksi)

### Numero seitsemän ja rosvo
Jos noppien yhteistulos on seitsemän, joutuu jokainen pelaaja, jolla on yli seitsemän raaka-ainekorttia kädessään, hylkäämään puolet korteistaan pyöristettynä alaspäin – esimerkiksi yhdeksästä kortista joutuu hylkäämään neljä. Tämän jälkeen tuloksen heittänyt pelaaja asettaa rosvon johonkin heksaruudun numeroon. Näin kyseinen heksa ei tuota raaka-aineita niin kauan, kuin rosvo on sen päällä. Lisäksi rosvon asettanut pelaaja saa varastaa yhden kortin keneltä tahansa pelaajalta, jolla on kylä tai kaupunki yhdessä kyseisen heksaruudun kulmista.

### Kaupankäynti
Raaka-ainekorteilla voidaan myös käydä kauppaa. Kaupanteko on olennainen osa peliä, jossa raaka-aineiden vaihtoarvo määräytyy kysynnän ja tarjonnan perusteella.

Tietyn raaka-aineen satamassa voi vaihtaa kyseistä raaka-ainetta suhteessa 2:1, eli puusatamassa kahdella puulla voi saada mitä tahansa yhden kortin. On olemassa myös satamia, jossa voi vaihtaa mitä tahansa raaka-ainetta suhteessa 3:1. Jos pelaajalla ei ole satamia, hän voi vaihtaa pankissa raaka-ainetta suhteessa 4:1.

## Suunnittelu ja julkaisu
Klaus Teuber alkoi työstää Catania jo vuonna 1991. Hän oli kiinnostunut viikingeistä ja löytöretkistä. Teuber kertoi muistelmissaan olleessaan lapsena innistunut kartoista, ja karttojen suunnittelu toteutui Catanin maailmassa. Teuber halusi luoda pelin, jossa uudisasukkaat joutuisivat selviytymään itsekseen syrjäisellä saarella.

Die Siedler von Catan julkaistiin Saksassa 1995 ja seuraavana vuonna Yhdysvalloissa nimellä The Settlers of Catan. Ensimmäisessä versiossa oli mahdollisuus 3–4 pelaajalle, mutta vuonna 1996 julkaistiin laajennus, joka mahdollisti myös 5 ja 6 pelaajaa. Peli nimettiin vuonna 2015 Cataniksi maailmanlaajuisen brändin yhtenäistämiseksi. Peli oli vuoden 2025 tietojen mukaan käännetty 40 kielelle ja sitä on myyty yli 45 miljoonaa kappaletta ympäri maailmaa.

Catan on saanut kritiikkiä vanhentuneen siirtomaajärjestelmän voimistamisesta. Kriitikoiden mukaan peli normalisoi kolonialismiin kuuluvia historiallisia, taloudellisia ja poliittisia järjestelmiä.

## Lisäosat
* Catanin merenkävijät (engl. *Seafarers of Catan*)
* Seafarers of Catan 5–6 player expansion 
* Cities & Knights 
* Cities & Knights of Catan 5–6 player expansion 
* Traders and Barbarians 

## Lähteet

## Aiheesta muualla

* Catan.com. Catan-pelien kotisivu.
* S3D Connector